Retten i Aalborg lagde i dag ramme omkring femte retsdag i sagen mod den 22-årige mand, der er sigtet for drabs- og voldtægtsforsøg på 17 personer. Her afgav en it-tekniker forklaring omkring de hundredevis af søgninger efter dødsporno og voldtægtsvideoer, der er fundet på mandens telefon og computer. It-teknikeren havde udvalgt repræsentative dele af søgningerne og videoerne, som så blev fremlagt i retten. Mindre klip fra fem af videoerne blev afspillet i retten. Ifølge forsvarer Charlotte Møller Larsen erkender den 22-årige, at han muligvis har været inde og søge efter de voldsomme videoer, men han erindrer ikke, om han reelt har set på dem. - Han har søgt på de her ting i forbindelse med, at han har været påvirket af hash. Så han kan ikke genkende sig præcis de videoer, siger forsvarer Charlotte Møller Larsen med henvisning til de fem videoer med dødsporno, der blev vist klip fra i retten. Dog erkender den 22-årige mand at have set to henrettelsesvideoer – såkaldte mexikanske kartelvideoer. - Han bliver ikke seksuelt opstemt af at se dem, og det er heller ikke noget, han har haft brug for at udleve. Men når han er påvirket af hash, googler han ting, han ellers ikke ser på. Når han var påvirket af hash, flytter hans grænse sig, fortæller forsvareren. Ifølge forsvareren blev det i retten dokumenteret, at alle videoerne – på nær de to henrettelsesvidoer – var fiktion med modeller, og altså ikke virkelige personer. Ud over it-teknikerens fremvisning af søgninger og videoer, blev der på femte retssag også gennemgået al sagens materiale. Skriftlige rapporter, som f.eks. DNA-rapporter, ransagningsrapporter og tekniske undersøgelser blev fremlagt. Forsvarer: Min klient er ked af det Den 22-årige mand på anklagebænken er påvirket af retssagen, og dagen i dag var hård for ham, fortæller forsvarer Charlotte Møller Larsen. - Han har glædet sig til at komme i gang med retssagen efter 11 måneders varetægtsfængsling, så der kommer en afslutning på sagen. Han er naturligvis påvirket af det, der skete hos den unge pige (han er anklaget for at have forsøgt at voldtage, red.), for det har aldrig været planen, det skulle gå sådan. Det er hårdt for ham at sidde i retten og blive konfronteret med alle de ting, der har været, siger Charlotte Møller Larsen. Al bevisførelse i sagen er overstået, og nu mangler blot anklager og forsvarers procedurer samt skyldsspørgsmålet og en evt. dom.

Referat:
Den tiltalte mand erkender, at han har set to mexikanske kartelvideoer med henrettelser. Men han husker ikke at have set de dødsvideoer, der blev vist i retten.